رجاء بن حيٰوة

رجاءبن حیوٰۃ ؒ مشہور تابعین میں سے ہیں۔آپ نے 112ھ میں وفات پائی ۔

 نام ونسب 
رجاء نام، ابونصر کنیت، نسب نامہ یہ ہے،رجاء بن حیوٰۃ بن جرول بن احنف ابن سحط بن امرؤ قیس بن عمرو الکندی ارونی رجاء کے دادا جرول بھی صحابی رسول تھے۔

 فضل وکمال 
فضل وکمال کے اعتبار سے رجاء شام کے اکابر علما میں تھے۔ علامہ ابن سعد لکھتے ہیں۔ کان ثقۃ عالما فاضلا کثیر العلم (ابن سعد،ج 7،ق2،ص161) علامہ نووی لکھتے ہیں ان کی جلالت اوران کی شخصی اور علمی فضیلت پر سب کا اتفاق ہے۔ (تہذیب الاسماء:1/190)

 حدیث 
وہ حدیث اور فقہ دونوں میں یکساں کمال رکھتے تھے،حافظ ذہبی انھیں امام اور شیخ اہل الشام لکھتے ہیں(تذکرۃ الحفاظ:1/102) مطرالوراق کہتے تھے کہ رجاء بن حیوٰۃ سے افضل شامی اور ان سے زیادہ روایات میں افقہ شخص سے نہیں ملا۔ (تہذیب التہذیب:3/265)
عبداللہ بن عمرؓو بن العاص، عدی بن عمیرہ، عبادہ بن صامتؓ، عبدالرحمن بن غنم، معاویہ بن ابی سفیان ، ابودرداء، ابوسعید خدریؓ، ابو امامہ، مسور بن مخزمہ، قبیصہ بن ذویب، ابوصالح السمان اور دراد کاتب وغیرہ سے سماعِ حدیث کیا تھا اور عدی بن عدی، ابن عجلان ، ثور بن یزید ابن عون، مطرالوراق، زہری، محمد بن حجادہ اور حمید الطویل وغیرہ آپ کے زمرہ تلامذہ میں ہیں۔ (تہذیب التہذیب ایضاً:265)

 روایت میں الفاظ کی پابندی 
روایت حدیث میں محتاط تھے، حدیثوں کو الفاظ کی پابندی کے ساتھ روایت کرتے تھے۔ (ابن سعد،ج4،ق2،ص161)

 فقہ 
حدیث سے زیادہ فقہ میں ان کو دستگاہ تھی، مطرالوراق کہتے تھے کہ میں نے کسی شامی کو ان سے زیادہ فقیہ نہیں دیکھا(تذکرہ الحفاظ:1/105) ابن حبان انھیں فقہائے شام میں لکھتے ہیں (تہذیب التہذیب:1/266) ان کے تفقہ کی ایک سند یہ بھی ہے کہ وہ منصب قضاء پر ممتاز تھے۔ (تہذیب الاسماء:1/190)

 علما میں رجاء کا درجہ 
اپنے ہمعصر علما میں ممتاز درجہ رکھتے تھے،اس عہد کے تمام علما ان کے کمالات علمی کے معترف تھے، مکحول جو شام کے بڑے نامور عالم تھے، ان کو اپنا شیخ اپنا آقا اور سارے اہل شام کا سردار کہتے تھے۔ (تہذیب التہذیب:3) ان کی موجود گی میں مکحول خود کسی مسئلہ کا جواب نہ دیتے تھے، موسیٰ بن یسار کا بیان ہے کہ ایک شخص نے مکحول سے مسجد میں کوئی مسئلہ پوچھا، انھوں نے اس سے کہا ہمارے شیخ اور ہمارے سردار رجاء بن حیوٰۃ سے پوچھو (تہذیب التہذیب:3)ابن عون کہتے تھے کہ رجاء کا مثل شام میں نہیں دیکھا، ابن سیرین کا مثل عراق میں اور قاسم کی مثل حجاز میں نہیں دیکھا۔ (تذکرۃ الحفاظ:1/105)

 زہد وعبادت 
اس علم کے ساتھ وہ بڑے عابد و زاہد تھے، ابن حبان لکھتے ہیں کہ وہ شام کے عبادت گزار اور زاہد لوگوں میں تھے،ان کے زہد وتقویٰ کی وجہ سے مسلمہ بن عبدالملک کہتا تھا کہ کندہ کے تین آدمیوں کے طفیل میں خدا پانی برساتا ہے اور دشمنوں پر مدد دیتا ہے ،ان میں ایک رجاء ہیں۔ (تہذیب التہذیب:3/266)

 امرا سے استغناء 
اس زہد وتقویٰ کی وجہ سے وہ امرا اور سلاطین سے ہمیشہ بے نیاز رہے اورکسی کے آستانہ پر حاضری نہیں دی، ایک مرتبہ ان سے کسی نے پوچھا کہ آپ حاکم وقت کے پاس کیوں نہیں جاتے،جواب دیا میرے لیے اس رب العلمین کی ذات کافی ہے۔ جس کے لیے میں نے ان کو چھوڑا ہے۔(تہذیب الاسماء:1/190)

 ایک اہم کارنامہ 
ان کا سب سے اہم کارنامہ اور سب سے بڑی مذہبی خدمت یہ ہے کہ انہی نے سلیمان بن عبدالملک کو عمر بن عبدالعزیزؓ کو خلیفہ بنانے کا مشورہ دیا تھا(تذکرۃ الحفاظ:1/105) اس لیے الداعی الی الخیر کفاعلہ کے مطابق وہ بھی اس کا رخیر میں شریک ہیں۔

 وفات 
آپ نے 112ھ میں وفات پائی۔ (تذکرۃ الحفاظ ایضاً)

 حلیہ 
آخر عمر میں سر اور داڑھی کے بال سفید ہو گئے تھے،سر میں خضاب لگاتے تھے اور داڑھی کو نورانی چھوڑ دیا تھا۔

 حوالہ جات 

زمرہ:آٹھویں صدی کی اموی شخصیات
زمرہ:اموی دور کے علما
زمرہ:تابعی راویان حدیث
زمرہ:تابعین
زمرہ:قرون وسطی میں فلسطین
زمرہ:محدثین
زمرہ:112ھ کی وفیات
زمرہ:فقہی ائمہ
زمرہ:فقہاء تابعین
زمرہ:بیت شیان کے لوگ
زمرہ:فلسطینی قوم
زمرہ:مسیحیت سے اسلام قبول کرنے والی شخصیات
زمرہ:ساتویں صدی کی اموی شخصیات
زمرہ:قبیلہ کندہ